แบงก์กรุงเทพหั่นสินเชื่อจีน
ธนาคารกรุงเทพหดเป้าสินเชื่อจีน เหลือโต 6% ตามการชะลอตัวของเศรษฐกิจ ด้านไทยพาณิชย์ขอเปิดสาขาเซี่ยงไฮ้ รับนักลงทุนจีนมาไทย
27 พ.ค. 2559

ธนาคารกรุงเทพหดเป้าสินเชื่อจีน เหลือโต 6% ตามการชะลอตัวของเศรษฐกิจ ด้านไทยพาณิชย์ขอเปิดสาขาเซี่ยงไฮ้ รับนักลงทุนจีนมาไทย
นายสุวัชชัย ทรงวานิช ประธานเจ้าหน้าที่บริหาร ธนาคารกรุงเทพ (ประเทศจีน) เปิดเผยว่า ธนาคารได้ปรับเป้าหมายสินเชื่อที่จีนจากเดิมคาดว่าปีนี้จะเติบโตเป็นเลข 2 หลัก มาเหลือราว 5% ใกล้เคียงกับการขยายตัวทางเศรษฐกิจจีนที่ 6% หลังจากปี 2558 ยอดคงค้างสินเชื่อที่จีนทรงตัวตามการชะลอตัวของเศรษฐกิจจีน
ทั้งนี้ เศรษฐกิจจีนปี 2559 ไม่แตกต่างจากปีที่แล้วมากนัก มีแนวโน้มการฟื้นตัวเป็นรูปตัวแอล (L) เนื่องจากนโยบายปฏิรูปเศรษฐกิจไม่เอื้อต่อการเติบโต ทั้งการปรับโครงสร้างรัฐวิสาหกิจ การสั่งปิดบริษัทที่ขาดทุนต่อเนื่อง (ซอมบี้คอมพานี) โดยทางการจีนอนุมัติงบเยียวยาผู้ตกงานแล้ว 1 แสนล้านหยวน
สำหรับลูกค้าของธนาคารไม่ได้รับผลกระทบจากนโยบายดังกล่าวมากนัก เพราะส่วนใหญ่เป็นธุรกิจกลางน้ำและปลายน้ำไม่ใช่ธุรกิจต้นน้ำที่ได้รับผลกระทบโดยตรง เช่น อุตสาหกรรมเหล็กและถลุงเหล็ก แต่ยอมรับว่าลูกค้าได้รับผลกระทบจากการแข่งขันที่รุนแรง ทำให้กำไรลดลง ซึ่งธนาคารได้เข้าช่วยลูกค้ากลุ่มนี้ให้ฝ่าฟันต่อไปได้
อย่างไรก็ดี ธนาคารกรุงเทพ (ประเทศจีน) ยังมีโอกาสขยายสินเชื่อให้ได้ตามเป้าหมาย โดยจะมุ่งขยายฐานลูกค้าที่เกี่ยวข้องกับภาคบริการและการบริโภค เช่น ร้านอาหาร ที่ได้อานิสงส์จากนโยบายกระตุ้นการบริโภคและภาคบริการที่เติบโตดี จนทำให้สัดส่วนภาคบริการของจีนปรับขึ้นเป็น 56% ของจีดีพี จาก 50% เมื่อสิ้นปีที่แล้ว
ขณะเดียวกัน ธนาคารยังมีส่วนร่วมกับธนาคารชาติจีนในการผลักดันให้เกิดการเชื่อมต่อทางการเงินในประเทศกลุ่มลุ่มน้ำโขง (จีเอ็มเอส) เพื่อรองรับการค้าการลงทุนที่จะมีมากขึ้น โดยจีนมองจีเอ็มเอสเป็นพื้นที่ยุทธศาสตร์สำคัญ
นายมาณพ เสงี่ยมบุตร ผู้ช่วยผู้จัดการใหญ่ สายธุรกิจต่างประเทศ ธนาคารไทยพาณิชย์ กล่าวว่า ธนาคารอยู่ระหว่างยื่นเรื่องต่อทางการจีนเพื่อเปิดสาขาในเซี่ยงไฮ้ เพิ่มจากที่มีสำนักงานตัวแทนที่ปักกิ่ง คาดว่าจะใช้เวลา 1 ปี สาเหตุที่เลือกเซี่ยงไฮ้ เพราะเป็นศูนย์กลางเศรษฐกิจ มีกิจกรรมธุรกิจเกิดขึ้นจริง เปิดโอกาสให้ธนาคารเข้าไปสนับสนุน
ด้านแผนธุรกิจเบื้องต้น 2 ปีแรกจะเน้นธุรกรรมที่เป็นสกุลเงินต่างประเทศ จากนั้นจะเริ่มทำธุรกรรมเป็นเงินหยวน โดยระหว่างนี้ธนาคารได้เริ่มสร้างฐานลูกค้านักธุรกิจและนักลงทุนจีนที่เข้ามาลงทุนในไทยด้านการผลิตประมาณ 30 ราย วงเงินสินเชื่อราว 300 ล้านเหรียญสหรัฐ ส่วนใหญ่เป็นการลงทุนโดยตรง เช่น ผลิตแผงโซลาร์เซลล์ บริษัทรถยนต์
อย่างไรก็ดี เป้าหมายการเปิดสาขาในจีน ธนาคารมุ่งเน้นนักลงทุนจีนมาไทยมากกว่าไทยไปจีน รองรับแนวโน้มผู้ประกอบการจีนสนใจมาลงทุนในไทยมากจนติด 1 ใน 3 ของการให้บีโอไอ เนื่องจากเศรษฐกิจจีนขยายตัวช้าลงและต้นทุนสูง แต่ไทยมีปัญหาขาดแคลนแรงงาน ดังนั้น ธุรกิจจีนต้องมีเทคโนโลยีการผลิตในระดับหนึ่ง ไม่ใช่ธุรกิจที่ใช้แรงงานเป็นหลัก
สำหรับกลยุทธ์นั้น ธนาคารไทยพาณิชย์จะเป็นพันธมิตรกับธนาคารใหญ่อันดับต้นๆ ของจีน ที่กำลังพูดคุยอยู่ 2-3 ราย เพื่อร่วมกันสนับสนุนภาคธุรกิจจีนอย่างครบวงจร โดยเน้นธุรกิจที่มีความมั่นคง มีบริษัทแม่ขนาดใหญ่หรือเป็นผู้นำธุรกิจอันดับต้นของจีนเป็นบริษัทจดทะเบียนในตลาดหลักทรัพย์ เป็นต้น